Salammu’alaikum warahmatuhu
Saleum lon tuju bandum syedara
Keu ware’h kaom barat ngon timu
Umi ngon abu seureuta ma’wa
Deungon bismillah tapujo rabboen
Rahmat meuhimpoen keuno lam donya
Buleun zulhijjah akhe nibak thoen
Siploeh awai phoen ta iedul adha
Na lhee ibadah nibak buleun nyoe
Lakee bak sidroe tuhan kuasa
Phon-phon ibadat hat beungoeh uroe
Rakyat lam nanggroe meu-uroe raya
Ujoeng mu pisang timoh boh jantoeng
Deungon ujoeng oen timphan meuputa
Geubrie keujamee ngon ie cap patoeng
Dodoi ngon lontong sajan seureuta.
Nyang Peugeot seupet pasoe lam teumpat
Peuduk meusapat diateuh meja
Geubrie keuwareh seureuta sahbat
Nyang jak peuteupat samboeng syedara
Keudua haji bagi na mudah
Keudeh meulangkah tanoeh mulia
Tereubang Garuda peukeu u ka’bah
Lakee bak allah beu-ek mabrura.
Geupubut rukoen wajeb ibadah
Sai bak marwah geulari lanja
Tawaf nyang tujoeh geulingka ka’bah
Lontar jamarah geurhom jen raya
Teuma diwukuf padang arafah
Bak muzdalifah geumabit saja
Malam dimina suroeh potallah
Bak taman raudhah geumohon do’a
Teuma nyang keulhee ibadah qurban
Geupotong hewan bak uroe raya
Lagee geupubuet dilee saboh jan
Uleh junjongan rasul Mustafa
Nabi ismail nibak masanyan
Geuyu lee tuhan sembelih sigra
Nibak Ibrahim tuhan neupeutrang
Nibak simalam leumah rahsia.
Haba neupeugah oh saree fajar
Nibak ti hajar ibrahim calitra
Watee neupeutroh bak siti hajar
Hana cit geutar hatee ibunda
Geumat ismail jaroe blah uneun
Peudeung blah uwie kilat meucahya
Geutop ngon mata ismail geutheun
Allah karonya ganto ngon domba.
Tuhan neu ujo hamba meuiman
Kalon keikhlasan nobak po harta
Peuna teuingat keu nyang poe alam
Nyang bree dum makan keu nyang meuyawa.
Oh no keuh dilee ca’e lon karang
Katrep hai rakan lon suson kata
Meunyoe nasalah harap betulkan
Maklum lon tuan koen ulum sastra.Adly Muhammad. Jogjakarta, 10 September 2016
sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn als_Latn ace_Latn ace_Latn ace_Latn ace_Latn ind_Latn ace_Latn